**Skýrsla stjórnar Etadeildar 2014-2016**

Stjórn Etadeildar 2014-2016 skipuðu:

Bryndís Guðmundsdóttir formaður

Stefanía Valdís Stefánsdóttir varaformaður

Magnea Ingólfsdóttir ritari

Anna Sigríður Pétursdóttir gjaldkeri

Kristín Helga Guðmundsdóttir meðstjórnandi/vefstjóri

Í Etadeild eru nú 28 félagskonur. Tvær konur voru teknar inn á tímabilinu og fjórar konur sögðu sig úr samtökunum. Etakonur eru öflugar og virkar á ýmsum sviðum mennta-, menningar- og stjórnmála og oft snúið að sinna margföldum hlutverkum og fjölbreyttum og krefjandi verkefnum. Það er ævinlega eftirsjá af þeim sem yfirgefa hópinn, sem stendur þeim jafnan opinn síðar ef áhugi og vilji er til endurkomu. Við stefnum áfram að nýliðun og að fá til liðs við Etadeild fleiri öflugar konur. Að jafnaði eru haldnir sex fundir á ári. Fyrirkomulag hefur verið með sama hætti og áður, með skiptingu deildarkvenna í fjóra hópa sem hver um sig sér um skipulag og framkvæmd funda í samráði við stjórn deildarinnar. Etadeild átti gott samstarf við Kappadeild við undirbúning jólafundar og landssambandsþings. Í upphafi starfstímabils var ákveðið að beina ljósi að tveimur síðustu markmiðum DKG: *Að efla persónulegan og faglegan þroska félagskvenna og hvetja þær til virkni og Að fræða félagskonur um það sem er efst á baugi í efnahagsmálum, félagsmálum, stjórnmálum og menntamálum og stuðla með því að vaxandi skilningi og virkri þátttöku þeirra í samfélagi þjóðanna.*

Starfið hefur verið gefandi, fundir fræðandi, líflegir og almennt vel sóttir. Gestir hafa komið víða að, varpað ljósi á mál og kveikt á nýrri hugsun. Etakonur hafa í orðum sínum til umhugsunar verið á persónulegum nótum, hugað að rótunum, uppvexti og mótunarárum, lífi og starfi formæðra og feðra, hinum ýmsu hlutverkum æviskeiðsins og tengslum og samskiptum kynslóða, sem leitt hefur til aukinna kynna og tengsla innbyrðis. Skipulag og undirbúningur funda gefur og hópum tækifæri til samstarfs og frekari kynna.

**Starfsár 2014 – 2015**

Vetrarstarf hófst laugardaginn 4. október 2014 með hressingargöngu. Meginefni fundar voru áherslur vetrarstarfs. Samhljómur var með fundarkonum og hugmyndum stjórnar um að beina sjónum áfram að þjóðmálum og fá fyrirlesara sem varpað gætu ljósi á stöðuna í samfélaginu, stuðlað að nýrri hugsun og sátt. Orð til umhugsunar voru hugleiðingar formanns frá nýafstaðinni pílagrímagöngu, þar sem leiðarstefin voru m.a. áskorun, þakklæti og sátt. Fundur var í umsjá stjórnar og 9 konur mættar.

Annar fundur vetrarins var 3. nóvember 2014 í Kennslumiðstöð HÍ, þar sem Guðrún Geirsdóttir stýrir málum. Guðrún kynnti starfsemi miðstöðvarinnar, sem varð til í kjölfar umræðu og samvinnu áhugasamra starfsmanna, sem vildu styðja betur við kennsluhætti og koma til móts við þarfir kennara og nemenda. Gestur fundarins var Sigurbjörg Sigurgeirsdóttir stjórnsýslufræðingur, sem fræddi okkur um heilbrigðiskerfið, aðdraganda sameiningar sjúkrahúsa, stefnu í heilbrigðismálum sem fremur einkenndist af lausn vandamála og skyndiákvörðunum en stefnumörkun. Fundur var í umsjá hóps 1 og 16 konur mættar.

Jólafundur, sameiginlegur með Kappadeild, var haldinn 1. desember 2014 í Hannesarholti, þar sem Etakonan Ragnheiður Jóna Jónsdóttir er húsráðandi. Gestur fundarins var að þessu sinni rithöfundurinn Kristín Steinsdóttir sem las úr nýrri bók sinni, Vonarlandið. Valgerður Magnúsdóttir Kappadeild vakti okkur til umhugsunar um mikilvægi þess að láta ekki sogast inn í stress og vanlíðan vegna áreitis í aðdraganda jóla og leita leiða til að vera til staðar og njóta augnabliksins. Fundur var í umsjá hóps 2 og Kappadeildar og 13 Etakonur mættar.

Fjórði fundur var haldinn 4. febrúar 2015 í Fjölbrautaskólanum í Breiðholti, þar sem okkar kona Guðrún Hrefna Guðmundsdóttir heldur um stjórnvölinn. Orð til umhugsunar flutti Margrét Friðriksdóttir og las úr ljóðabók Þórdísar Gísladóttur, Velúr, sem geymir ljóð og örsögur um konur. Gestur fundarins Auður Styrkársdóttir forstöðukona Kvennasögusafns Íslands fjallaði um 100 ára kosningarétt kvenna á Íslandi. Auður fór yfir starfsemi Kvennasögusafns, sem Anna Sigurðardóttir stofnaði árið 1975, ræddi aðdraganda þess að konur fengu kosningarétt árið 1915, þróun næstu árin á eftir og stöðu nágrannaþjóða í þessum efnum fyrir u.þ.b. einni öld. Á fundinum var Auður Elín Ögmundsdóttir tekin formlega inn í Etadeild og boðin velkomin til samstarfs. Fundur var í umsjá hóps 3 og 19 konur mættar.

Fimmti fundur var haldinn 19. mars 2015 í Laugarnesskóla, þar sem Sigríður Heiða Bragadóttir er skólastjóri. Hún sagði frá starfsemi skólans og þeim fjölmörgu hefðum sem skapast hafa, einkum langri og merkilegri sönghefð. Ingibjörg Möller flutti orð til umhugsunar. Hún sagði frá síldarárunum á Siglufirði og uppvaxtarárum þar, lýsti á lifandi hátt áhrifum sem  umhverfi síldarvinnslunnar hafði á fólkið og lífið í bænum. Ingibjörg lauk máli sínu með því að lesa ljóð eftir Siglfirðinginn Ólaf Ragnarsson. Að þessu sinni var fundarefni Líf og leyndarmál formæðra okkar. Lítið hefur farið fyrir ömmum í rituðum heimildum og þar með glatast mikil saga. Etakonur sögðu frá óblíðum örlögum, leyndarmálum, tabúum, ömmum sem fóru troðnar og ótroðnar slóðir og ömmunni allt um vefjandi. Mæltist þetta vel fyrir og urðu miklar og fjörugar umræður. Fundur var í umsjá hóps 4 og 18 konur mættar.

Sjötti og síðasti fundur var haldinn þriðjudaginn 28. apríl 2015 á Grand hóteli þar sem Hulda Þórisdóttir doktor í félagslegri sálfræði og kennari við Háskóla Íslands fjallaði um umræðuhefðina í samfélaginu. Hún sagði einkenni samfélagsumræðunnar m.a. að málefni væru ekki krufin til mergjar og kerfisbundnar skekkjur áberandi. Einsleitni og smæð samfélags hefðu áhrif sem og virðingarleysi í garð annarra. Íslendingum er ekki tamt að hlusta á viðmælendur eða ræða gagnrýnið um hugmyndir og mjög skortir þjálfun í röklegri umræðu. Mikill áhugi var á fyrirlestri Huldu og spunnust fjörugar umræður í kjölfarið. Orð til umhugsunar voru í höndum Magneu Ingólfsdóttur sem lagði út af umræðu um verkföll sem hefur verið áberandi í þjóðfélaginu vegna yfirvofandi verkfalla opinberra starfsmanna. Fundur var í umsjá stjórnar og 17 konur mættar.

Landsambandsþing DKG var haldið í Reykjavík 11. maí 2015. Etakonur ásamt Kappakonum sáu um framkvæmd þingsins, sem tókst vel með áhugaverðum og fróðlegum fyrirlestrum og góðri samveru DKG kvenna víða af landinu. Aðeins 3 Etakonur mættu þar.

**Starfsár 2015 – 2016**

Miðvikudaginn 30. september 2015 var haldinn á Grand hóteli fyrsti fundur síðara starfsárs stjórnar. Gestur var Jón Ólafsson prófessor í heimspeki og stjórnarmaður í Gagnsæi, samtökum fólks sem berst gegn spillingu í grunnstoðum samfélagsins. Jón fór m.a. yfir tilgang og markmið Gagnsæis og hvernig auka má gagnsæi og vitund fólks um spillingu og spillingarhvata. Innlegg hans var áhugavert og kveikti líflegar umræður.

Orð til umhugsunar voru um reynsluheim menntaskólastúlku þar sem Stefanía Valdís dró fram myndir af heimavistarlífi í MA og því sem mótaði sjálfsmynd unglingsstúlkna fyrir hálfri öld. Fundur í umsjá stjórnar og 11 konur mættar.

Mánudaginn 2. nóvember 2015 var annar fundur Eta deildar á dagskrá. Sá fundur var felldur niður vegna nálægðar við 40 ára afmælishátíð DKG þann 7. nóvember. Konur voru í stað þess hvattar til að fjölmenna á spennandi afmælisþing í Þjóðarbókhlöðu þar sem 8 Etakonur tóku þátt.

Jólafundur var áætlaður þriðjudaginn 1. desember 2015 en féll niður vegna óveðurs og tilmæla um að fólk héldi sig heima það kvöld.

Fyrsti fundur á nýju ári 2016 var haldinn fimmtudaginn 28. janúar í húsnæði Íslenska sjávarklasans. Þar kynnti Hjörtur Emilsson framkvæmdastjóri skipaverkfræðistofunnar Navis gróskumikla starfsemi og nýsköpun á ýmsum sviðum, frá hönnun skipa til framleiðslu á lækningavörum, fæðubótarefnum og snyrtivörum.

Orð til umhugsunar flutti Guðbjörg Vilhjálmsdóttir. Hún fjallaði um tengsl við hafið og hvernig hún tengist hafinu í gegnum forfeður, sem voru sjómenn og útvegsbændur. Guðbjörg las úr endurminningum föður síns Vilhjálms Árnasonar þar sem hann lýsir upplifun sinni af fegurðinni í ljósbrigðum sjávar þegar maurildi lýsa upp yfirborðið. Í lokin skaut hún þeirri hugmynd að fundarkonum hvort ekki væri við hæfi í þessum húsakynnum að koma með tillögu að nýsköpunarfyrirtæki sem gæti heitið “Maurildaferðir ehf”. Á fundinum var Ragnhildur Konráðsdóttir tekinn formlega inn í Etadeild og boðin velkomin til samstarf. Fundur var í umsjá hóps 3 og mættar voru 21 Etakona auk tveggja gesta.

Þriðjudaginn 8. mars 2016 var haldinn fundur í Háskólanum í Reykjavík. Gestur var Ásdís Olsen lektor sem fræddi konur um Mindfulness – núvitund og hugarþjálfun og mikilvægi þess að temja hugann og dvelja í núinu. Ásdís greindi frá eigin reynslu í námi og starfi og hvernig hún fann sína fjöl eftir að hafa farið í sjálfsskoðun í kjölfar erfiðrar reynslu. Námskeið í núvitund opnaði augu hennar fyrir því hvað væri að og hvernig hægt væri að ná tökum á lífinu. Það voru atriði eins og að átta sig á hvernig hugurinn vinnur, hvernig hægt er að ná stjórn á viðbrögðum við aðstæðum og hvernig betur má tengjast sjálfum. Þetta snýst m.a. um sjálfsvitund, sjálfsábyrgð, sjálfsrækt og að ná valdi yfir hugsunum sínum og tilfinningum. Ásdís leiddi okkur síðan í gegnum æfingar máli sínu til stuðnings.

Orð til umhugsunar flutti Kristín Ágústa. Hún sagði frá lífsreynslu þegar samviskusemi og skyldurækni réðu för í stað þess að setja heilsuna í forgang. Það varð til bjargar að samstarfsfólk tók af henni völdin og kom undir læknishendur. Eftir þessa reynslu er henni betur ljóst hversu mikilvægt er að ná jafnvægi milli vinnu og sjálfsræktar og að láta ekki samviskusemina ganga út yfir allt.

Í lok fundar var Þórunn Blöndal heiðruð með (H)rós í tilefni doktorsprófs í málvísindum frá háskólanum í Helsinki. Einnig var vakin athygli á því að Etakonurnar og talmeinafræðingarnir Ingibjörg S. og Jóhanna höfðu nýverið fengið birta grein í virtu erlendu fagtímariti. Voru konur minntar á að vera vakandi fyrir og koma á framfæri afrekum Etasystra.

Undirbúningshópur hafði útbúið kynningarglærur með mynd og upplýsingum um hverja og eina í hópnum, sem góður rómur var gerður að og tilvalið til eftirbreytni. Hópur 4 sá um fund og mættu 19 konur.

Fimmtudaginn 28. apríl 2016 var haldinn fundur á Kaffi Sólon. Gestur og fyrirlesari var Gunnar Þór Bjarnason, sagnfræðingur og handhafi Íslensku bókmenntaverðlaunanna í flokki fræðibóka og rita almenns efnis 2015. Hann fjallaði um verðlaunabók sína *Þegar siðmenningin fór fjandans til. Íslendingar og stríðið mikla 1914 – 1918.* Markmið höfundar var að skrifa aðgengilega bók sem höfðaði til hins almenna lesanda og hvíldi á traustum, fræðilegum grunni. Góður rómur var gerður að fyrirlestri Gunnars. Hann hreif áheyrendur með sér og veitti ágæta innsýn í tilveru Íslendinga á ófriðartímum fyrir heilli öld.

Orð til umhugsunar flutti Sophie Kofoed Hansen og fjallaði um ömmuna og hlutverk hennar. Starf ömmunnar er mikilvægt og henni hugleikið og hún talaði um það af hlýju og virðingu og telur mikilvægt að gleði ríki í samskiptum kynslóðanna. Hún vitnaði í Halldór Laxness sem bent hefur á þátt ömmunnar í varðveislu menningararfsins. Einnig gat hún um bókina Hugsað með Vilhjálmi en þar er grein sem nefnist Hugleiðing um gildi þagnarinnar ( Salvör Nordal). Þögnin er mikilvæg og tjáir virðingu enda er ekki alltaf við hæfi eða heppilegt að segja frá erfiðri reynslu og ræða einkamál sín opinberlega. „Það voru mistök að fórna skriftastóli, það hefði getað sparað sálfræðinga,“ sagði Sophie að lokum. Hópar 1 og 2 sáu um fund og 18 konur mættu.

Miðvikudaginn 8. júní 2016 var fyrirhugaður aðalfundur Etadeildar og síðasti fundur starfsársins. Aðeins þrjár konur utan fimm stjórnarkvenna sáu sér fært að sækja fundinn enda komið sumar, margar fjarverandi og bundnar við hin ýmsu störf. Var aðalfundi og stjórnarskiptum því frestað til 31. ágúst 2016. Fundir starfsársins urðu færri en ráðgert hafði verið en þeim mun öflugri og vel sóttir. Lærdómurinn sá að forðast beri að fresta fundi.

F.h. stjórnar 2014 – 2016

Bryndís Guðmundsdóttir

formaður